
E L Ő T E R J E S Z T É S

Sülysáp Város Önkormányzata Képviselő-testületének

2016. május 27-én tartandó munkaterv szerinti ülésére

13. napirendhez

Tárgy: Tájékoztató a benyújtott pályázatokról és az újabb lehetőségekről
Tisztelt Képviselő-testület!

Időről időre adunk egy összefoglalót a benyújtott pályázatokról és a várható pályázati lehetőségekről.

Az alábbiakban először az elmúlt időszakban benyújtott pályázatok kerülnek ismertetésre néhány mondatban:

Európai Uniós pályázatok

1.) KEHOP-5.2.9 Pályázatos épületenergetikai felhívás közép-magyarországi régió települési önkormányzatai számára

Az Épületenergetikai felújítások Sülysáp város intézményein a KEHOP-5.2.9-16 pályázati konstrukció keretében című projektben a Szent István Általános Iskola, a Móra Ferenc Általános Iskola központi épülete és a Kossuth Lajos utcai orvosi rendelő korszerűsítése valósul meg. Jelenleg a több mint 200 millió Ft összköltségű projekt eredményére várunk.

2.) VEKOP-5.3.2.-15 Fenntartható közlekedésfejlesztés Pest-megyében

A pályázatban Sülysáp vasútállomás és Szőlősnyaraló vasúti megálló közötti szakaszon kerékpárút létesítésére nyújtottunk be pályázatot a Magyar Közút Nonprofit Zrt.-vel konzorciumban. A 181.654.450 Ft összköltségű pályázatnak jelenleg még nincs eredménye.

3.) VEKOP-1.2.2 Az üzleti infrastruktúra fejlesztésének támogatása Pest megyében

A projekt keretében ipari park kialakítására pályáztunk több mint 300 millió Ft összköltséggel. A pályázatban egy 1000 m2-es csarnok és az iparterület hiányzó alapinfrastruktúrájának kialakítása valósulna meg. A pályázat eredményére várunk.

4.) VEKOP-6.1.1-15 Kisgyermeket nevelő szülők munkavállalási aktivitásának növelése

Az Óvodai kapacitásbővítés és óvodakorszerűsítés Sülysápon című, 300 millió Ft összköltségű projekt keretében egy négycsoportos, korszerű óvoda építésére pályáztunk, amit a Csokonai utcában terveztünk elhelyezni. A pályázatunkat formai okokból sajnos elutasították, ami ellen fellebbezést nyújtottunk be. Jelenleg a fellebbezésről szóló döntést várjuk.

5.) VP-6-7.4.1.1-16 Településképet meghatározó épületek külső rekonstrukciója, többfunkciós közösségi tér létrehozása, fejlesztése, energetikai korszerűsítése

A Mezőgazdasági és Vidékfejlesztési Hivatalhoz benyújtott kérelmünkben két célterületre pályáztunk: Az elsőben a Szent István tér 17/C. alatti épület, mint közösségi funkciókat ellátó létesítmény energetikai korszerűsítése; a másodikban pedig a Falumúzeum és a Szent István Általános Iskola külső felújítása, energetikai korszerűsítése volt a célunk. A pályázat összköltsége 100 millió Ft. Ebben a pályázatban szintén formai okokból született elutasító döntés, amely ellen szintén fellebbeztünk. Jelenleg ennek is várjuk az eredményét.

6.) HU07-0163-A2-2013 Vidéki kulturális és természeti örökség megőrzése 

A Norvég Finanszírozási Mechanizmusok 2009-2014 Kulturális és természeti örökség programjára benyújtott 144.442.225 Ft összköltségű projektben a Wass Albert Művelődési Központ és Könyvtár korszerűsítése valósult volna meg, Sajnálatosan a pontozásnál a minimálisan elvárt követelményeknek nem tudtunk eleget tenni, így ennek hiányában pályázatunk elutasításra került. 

Hazai támogatású pályázatok
1.) Önkormányzati feladatellátást szolgáló fejlesztések támogatása

A pályázatban a Losonczi utcai orvosi rendelő épületének akadálymentesítése, hőszigetelése, padlóburkolat és nyílászárók cseréje, klíma és napkollektor beépítés valósul meg. A 31.579.309 Ft összköltségű pályázat kivitelezésére 30 millió Ft támogatást nyertünk. A beruházás megvalósítása folyamatban van.

2.)  Önkormányzati étkeztetések támogatása

A Malom utca 16. szám alatt működő Központ Konyha elavult, rossz állapotban lévő épületének felújítása valósul meg e projektben, többek között a villamoshálózat és lámpatestek cseréjével, új lapbukolat kialakításával, valamint napelemes rendszer kiépítésével. A 42.104.074 Ft összköltségű pályázat kivitelezésére 39.998.870 Ft-ot ítéltek meg részünkre. A projekt megvalósítása folyamatban van. 

3.) Vis maior pályázat

Önkormányzatunk 2016-ban vis maior pályázatot adott be a hirtelen, nagymennyiségű esőzés által megrongált Templom utca helyreállítására. 26.974.000 Ft-ot ítéltek meg részünkre az előzetesen nagyjából 30 millió Ft-ra becsült munkálatok elvégzésére. A kivitelezés még nem kezdődött el, mivel a döntésről szóló értesítés csak a napokban érkezett.

4.)  Nemzeti Kulturális Alap – Miniszteri támogatása

A Közművelődés Szakkollégiuma Önkormányzatunkat kérelmünkre 500.000 Ft támogatásban részesítette a Thapeu című helytörténeti és kulturális évkönyv megjelentetése és a hozzá kapcsolódó rendezvény és kiállítás megvalósítására. Jelenleg a pályázat megvalósítása folyamatban van. 

5.)  Nemzeti Szabadidős – Egészség Sportpark Programban való részvétel

A programhoz való csatlakozás nem igényelt költségvetési hozzájárulást. Önkormányzatunk 3 db „D” típusú kültéri sportpark létrehozására nyújtott be kérelmet, a település hármas tagolásának megfelelően. Jelenleg még eredményre várunk.

6.) Önkormányzati tulajdonú belterületi utak szilárd burkolattal történő kiépítésének, felújításának és korszerűsítésének támogatása gazdaságfejlesztési céllal Pest megye területén
Ez év elején nyújtottuk be a négy belterületi útfelújítást magába foglaló pályázatunkat. Az Erkel Ferenc-, Révai-, Gárdonyi utcát és Szent István teret magába foglaló, összesen 185 millió Ft-os projekthez 35 millió Ft önrészt biztosít az önkormányzat. Sikeresen teljesített hiánypótlást követően jelenleg a pályázat elbírálása folyik.

7.) VP6-7.2.1-7.4.1.2-16 Külterületi helyi közutak fejlesztése, önkormányzati utak kezeléséhez, állapotjavításához, karbantartásához szükséges erő- és munkagépek beszerzése
A belterületi útfelújításon kívül beadásra került egy külterületi utak fejlesztését támogató pályázat is, melyet a Jakabszállás és Kistelek felé vezető utak felújítására és egy útkarbantartó gép (MTZ traktor és gréder) beszerzésére adtunk be. A 17,5 millió Ft vállalt önrész mellé 98,7 millió Ft támogatást igényeltünk. A pályázat státusza jelenleg az elbírálás folyamatában van.
A következőkben az újabb lehetőségekről, tervekről adunk számot:
1.) VP6-7.2.1-7.4.1.3-17 Helyi termékértékesítést szolgáló piacok infrastrukturális fejlesztése, közétkeztetés fejlesztése

Az április 28-tól beadható pályázatban helyi termékértékesítést szolgáló piacok, vásárterek infrastrukturális fejlesztésére pályázhatunk maximálisan 50 millió Ft támogatást igényelve 85 %-os támogatási intenzitás mellett. Terveink szerint a pályázatban piacunk elektromos hálózatának fejlesztését, kamerarendszer, sorompó kialakítását tervezzük.

2.) Önkormányzati feladatellátást szolgáló fejlesztések támogatása

Terveink szerint a május 2-áig beadható pályázatban a Sülysápi Csicsergő Óvoda Dózsa György utcai Tagóvodájában valósítunk meg infrastrukturális fejlesztést (homlokzat hőszigetelés és színezés, az elektromos-, és vízvezetékek csere, valamint a belső burkolatok felújítása és a belső falfelületek festése).
A konstrukció szerint a kivitelezésre maximálisan 30 millió Ft igényelhető 95 %-os támogatási intenzitás mellett. 

Idén egyelőre több lehetőség nem látszik, de folyamatosan figyelemmel kísérjük a megjelenő pályázatokat.

Kérem tájékoztatásunk szíves elfogadását.
…/2017. (IV. 27.) ÖKT határozati javaslat

Sülysáp Város Önkormányzat Képviselő-testülete a benyújtott pályázatokról, valamint az újabb lehetőségekről szóló tájékoztatót elfogadja.

Határidő: azonnal

Felelős: polgármester

Sülysáp, 2017. április 20.

Horinka László s.k.

